אריק מקסים צ'ופו-מוטינג

אריק מקסים צ'ופו-מוטינג (בצרפתית: Eric Maxim Choupo-Moting, נולד ב-23 במרץ 1989 בהמבורג שבגרמניה המערבית) הוא כדורגלן קמרוני-גרמני, המשחק בבאיירן מינכן ונבחרת קמרון בעמדת החלוץ. צ'ופו-מוטינג בשכונת אלטונה שבהמבורג, ושיחק בקבוצות כדורגל מקומיות בנעוריו, לרבות פ.צ. סנט פאולי והמבורג, שם החל לשחק כדורגל מקצועני בקבוצה הבוגרת באוגוסט 2007, אז ערך את הופעת הבכורה שלו בקבוצה כשנכנס כמחליף. באותה שנה זכה במדליית כסף במסגרת פרס מדליית פריץ ואלטר לכדורגלנים מצטיינים בגיל 18. צ'ופו-מוטינג השתייך להמבורג במשך ארבע עונות, בהן שיחק הן בקבוצת המילואים והן בקבוצה הבכירה, למעט שנת השאלה לנירנברג בעונת 2009/10. בעונת ההשאלה לנירנברג, צ'ופו-מוטינג היה שחקן הרכב קבוע, מה שהוא לא זכה לו בהמבורג. על אף קישור מוכשר מאוד של נירנברג, שכלל את אילקאי גונדואן, מארק מינטאל ואנדראס אוטל, עמם צ'ופו-מוטינג שיתף פעולה, הקבוצה סיימה את העונה עם הקבוצה במקום ה-16 בבונדסליגה, שהוביל לפלייאוף הישארות בליגה מול אאוגסבורג. נירנברג ניצחה בשני המשחקים, בתוצאות 0–1 ו-0–2, כשצ'ופו-מוטינג הבקיע את השער השני במשחק הגומלין, ונירנברג נשארה בליגה. בתום עונת ההשאלה חזר צ'ופו-מוטינג להמבורג, ושיחק שם עונה נוספת, אך לא השתלב בקבוצה, ובתום עונת 2010/11 עבר למיינץ 05 בהעברה חופשית. בקיץ 2011 חתם צ'ופו-מוטינג על חוזה לשלוש שנים במיינץ 05 מהבונדסליגה. בעונתו הראשונה במיינץ, 2011/12, הבקיע צ'ופו-מוטינג עשרה שערי ליגה, אך בעונה השנייה, 2012/13, נפצע ומיעט מאוד לשחק. בעונה השלישית, 2013/14, שוב הבקיע צ'ופו-מוטינג עשרה שערים והפגין יכולת מצוינת. בתום עונת 2013/14 הסתיים חוזהו של צ'ופו-מוטינג במיינץ והוא חתם בשאלקה 04 לשלוש שנים לאחר שעבר בהעברה חופשית. צ'ופו-מוטינג הפך כבר בעונתו הראשונה לשחקן מפתח בשאלקה 04, ושיתף פעולה עם מקס מאייר, קלאס יאן הונטלאר ולאון גורצקה. בעונתו הראשונה בקבוצה הבקיע צ'ופו-מוטינג תשעה שערים, מתוכם שלושער בניצחון הליגה 0–4 על שטוטגרט, וסיים עם הקבוצה במקום השישי בליגה. בעונת 2015/16 הבקיע צ'ופו-מוטינג שישה שערים וסיים חמישי עם שאלקה, ובעונת 2016/17 הבקיע שלושה שערים, בעונה מאכזבת של שאלקה, בה סיימה הקבוצה במקום העשירי. בקיץ 2017 שוחרר צ'ופו-מוטינג משאלקה והפך לשחקן חופשי. ב-7 באוגוסט 2017 חתם בסטוק סיטי, שם שיחק עונה אחת, בה הבקיע חמישה שערים. בסיום עונת 2017/18, צ'ופו-מוטינג ירד ליגה עם סטוק ועזב את המועדון. בקיץ 2018 חתם צ'ופו-מוטינג בפריז סן-ז'רמן. בספטמבר 2018 ערך צ'ופו-מוטינג את הופעת הבכורה שלו במסגרת ליגת האלופות, בהפסד 2–3 של פריז סן ז'רמן לליברפול. את שער הבכורה שלו בקבוצה הבקיע צ'ופו-מוטינג מספר ימים מאוחר יותר, במשחק ליגה מול סטאד רן. באפריל 2019 היה אחראי צ'ופו-מוטינג להחמצה מוזרה במיוחד במשחק ליגה מול שטרסבורג, כאשר בעיטה של כריסטופר נקונקו מקבוצתו הייתה קרובה מאוד להיכנס לשער, אך צ'ופו-מוטינג נגע בכדור ברגלו בצורה שהרחיקה את הכדור מהשער במקום לדחוק אותו פנימה. את עונת 2018/19 סיים צ'ופו-מוטינג עם שלושה שערי ליגה ב-22 הופעות, וזכה עם קבוצתו באליפות צרפת. בעונת 2019/20 צ'ופו-מוטינג ערך תשע הופעות ליגה בלבד, והבקיע שלושה שערים, אך זכה עם קבוצתו בדאבל מקומי. בקיץ 2020, בו נערך המשך טורניר ליגת האלופות לעונת 2019/20 שנדחה בעקבות מגפת הקורונה, הבקיע צ'ופו-מוטינג את שער הניצחון בדקה ה 93 נגד אטאלנטה שהעלה את פ.ס.ז לחצי גמר ליגת האלופות. בהמשך, צ'ופו-מוטינג ופריז סן ז'רמן הגיעו לגמר ליגת האלופות 2020, שם הפסידו 0–1 לבאיירן מינכן. צ'ופו-מוטינג נכנס כמחליף במשחק זה בדקה ה-80, אך לא הצליח להשוות את תוצאת המשחק. ב-5 באוקטובר 2020 חתם צ'ופו-מוטינג בבאיירן מינכן לעונה אחת, לאחר שעבר אליה בהעברה חופשית. ב-27 בפברואר 2021 כבש שער בכורה ביניצחון קבוצתו 1–5 על פ.צ. קלן. צ'ופו-מוטינג היווה גיבוי לאורך עונת 2020/21 לרוברט לבנדובסקי מהספסל, ומיעט לשחק. באפריל 2021 נפצע לבנדובסקי, וצ'ופו-מוטינג הוקפץ להרכב הראשון של באיירן מינכן, במשחקי רבע גמר ליגת האלופות מול קבוצתו הקודמת, פריז סן ז'רמן. צ'ופו מוטינג הבקיע שער אחד בכל משחק, בהפסד של באיירן 2–3 באליאנץ ארנה, ובניצחון 0–1 בפארק דה פראנס, אך באיירן וצ'ופו מוטינג הודחו בשלב זה בעקבות חוק שערי החוץ. ב-4 ביוני 2021 האריך את חוזהו בבאיירן עד 2023. צ'ופו-מוטינג שיחק בנבחרות הצעירות של גרמניה, והשתתף עם נבחרת גרמניה בכדורגל עד גיל 21 באליפות אירופה בכדורגל עד גיל 21 - 2011. עם זאת, כבר בשנת 2010 הצהיר צ'ופו-מוטינג שהוא מעוניין לשחק בנבחרת קמרון, על אף שנולד בגרמניה. עניין זה עורר מאוחר יותר תרעומת גדולה בהתאחדות הכדורגל התוניסאית, שנבחרתה, נבחרת תוניסיה, שהתחרתה עם קמרון במוקדמות מונדיאל 2014 והפסידה לה בפלייאוף העלייה, טענה שהדבר אסור על פי חוקי פיפ"א, ששחקן שנולד וייצג מדינה אחרת עד גיל 21, יוכל להחליף את נבחרתו. פיפ"א דחתה את עתירת ההתאחדות התוניסאית, מאחר שצ'ופו-מוטינג סיים את מחויבויותיו בכל העניינים הביורוקרטיים לפני שהחל לשחק בנבחרת קמרון, ועל כן המעבר הוא חוקי. צ'ופו-מוטינג נכלל בסגל קמרון למונדיאל 2010, בו פתח בשני משחקים בשלב הבתים, ולמונדיאל 2014, בו פתח בשלושה משחקים. בשני המונדיאלים הודחה קמרון בשלב הבתים עם אפס נקודות. צ'ופו-מוטינג השתתף עם נבחרת קמרון גם בגביע אפריקה לאומות 2015, שגם בו הודחה קמרון בשלב הבתים, לאחר שצברה שתי נקודות. לגביע אפריקה לאומות 2017, בו זכתה קמרון, צ'ופו-מוטינג לא זומן. בהמשך, צ'ופו-מוטינג וקמרון לא הצליחו להעפיל למונדיאל 2018, אך כן העפילו לגביע אפריקה לאומות 2019, שם הודחו בשמינית הגמר לאחר הפסד 2–3 לניגריה. בשנת 2022 נטל חלק בגביע אפריקה לאומות 2021, וסיים עם קמרון במקום השלישי. נכלל בסגל נבחרת קמרון לטורניר מונדיאל 2022. אליפות ליגת העל הצרפתית בכדורגל: 2018/19, 2019/20 הגביע הצרפתי: 2019/20 גביע הליגה הצרפתית: 2019/20 אליפות גרמניה: 2020/2021,2021/2022, 2022/2023 גביע העולם למועדונים: 2020 הסופר קאפ הגרמני: 2021, 2022 מדיה וקבצים בנושא אריק מקסים צ'ופו-מוטינג בוויקישיתוף אריק מקסים צ'ופו-מוטינג, ברשת החברתית אינסטגרם אריק מקסים צ'ופו-מוטינג, באתר Transfermarkt אריק מקסים צ'ופו-מוטינג, באתר Fussballdaten.de (בגרמנית) אריק מקסים צ'ופו-מוטינג, באתר Soccerway אריק מקסים צ'ופו-מוטינג, באתר BDFutbol אריק מקסים צ'ופו-מוטינג, באתר WorldFootball.net אריק מקסים צ'ופו-מוטינג, באתר National Football Teams אריק מקסים צ'ופו-מוטינג, באתר FootballDatabase.eu אריק מקסים צ'ופו-מוטינג, באתר ESPN באיירן מחתימה את אריק מקסים צ'ופו-מוטינג Squad Announcement בחשבון הטוויטר הרשמי של נבחרת קמרון, 8 בנובמבר 2022